

**ข้อบังคับมหาวิทยาลัยธรรมศาสตร์
ว่าด้วยคุณสมบัติ หลักเกณฑ์ และวิธีการแต่งตั้งศาสตราจารย์เกียรติคุณ พ.ศ. ๒๕๖๕**

…………………………………………………

โดยที่เป็นการสมควรกำหนดให้มีข้อบังคับมหาวิทยาลัยธรรมศาสตร์ว่าด้วยคุณสมบัติ หลักเกณฑ์ และวิธีการแต่งตั้งศาสตราจารย์เกียรติคุณ

อาศัยอำนาจตามความในมาตรา ๒๓ (๘) ประกอบมาตรา ๗๑ วรรคสอง แห่งพระราชบัญญัติมหาวิทยาลัยธรรมศาสตร์ พ.ศ.๒๕๕๘ สภามหาวิทยาลัยในการประชุมครั้งที่ ๑/๒๕๖๕ เมื่อวันที่
๑๗ มกราคม ๒๕๖๕ ออกข้อบังคับไว้ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยคุณสมบัติ หลักเกณฑ์ และวิธีการแต่งตั้งศาสตราจารย์เกียรติคุณ พ.ศ. ๒๕๖๕”

**ข้อ ๒** ข้อบังคับนี้ให้ใช้บังคับนับตั้งแต่วันประกาศเป็นต้นไป

**ข้อ ๓** ในข้อบังคับนี้

“มหาวิทยาลัย” หมายความว่า มหาวิทยาลัยธรรมศาสตร์

“สภามหาวิทยาลัย” หมายความว่า สภามหาวิทยาลัยธรรมศาสตร์

“อธิการบดี” หมายความว่า อธิการบดีมหาวิทยาลัยธรรมศาสตร์

“คณะ” หมายความรวมถึงวิทยาลัย สถาบันเทคโนโลยีนานาชาติสิรินธร และสถาบันภาษา

“คณบดี” หมายความรวมถึงผู้อำนวยการสถาบันเทคโนโลยีนานาชาติสิรินธร และผู้อำนวยการสถาบันภาษา

**ข้อ ๔** ศาสตราจารย์เกียรติคุณ ต้องมีคุณสมบัติดังต่อไปนี้

(๑) เมื่อขณะอยู่ปฏิบัติราชการหรือปฏิบัติงานในมหาวิทยาลัย ดำรงตำแหน่งศาสตราจารย์

(๒) เป็นผู้ได้รับการยอมรับว่ามีความรู้ความสามารถและความชำนาญเป็นพิเศษในสาขาวิชาหรือรายวิชาที่ทำการสอนในมหาวิทยาลัย

(๓) เป็นผู้อุทิศตนทางวิชาการ อำนวยประโยชน์ด้านวิชาการให้แก่มหาวิทยาลัย และผลิตผลงาน
ทางวิชาการอย่างต่อเนื่อง

(๔) เป็นผู้ทรงเกียรติคุณ ทรงคุณธรรม และประพฤติตนเป็นแบบอย่างอันสมควรได้รับการยกย่อง

(๕) เป็นผู้พ้นจากการเป็นผู้ปฏิบัติงานในมหาวิทยาลัยไปโดยมิใช่จากการถูกลงโทษทางวินัย
อย่างร้ายแรง หรือการถูกสั่งให้ออกจากราชการเพราะบกพร่องต่อหน้าที่ หรือประพฤติตนไม่เหมาะสมกับตำแหน่งหน้าที่ หรือถูกสอบสวนว่ากระทำผิดวินัยอย่างร้ายแรงแต่ผลการสอบสวนไม่อาจลงโทษทางวินัยอย่างร้ายแรงได้
แต่หากให้ปฏิบัติงานอยู่ต่อไปจะเป็นการเสียหายแก่มหาวิทยาลัยอย่างร้ายแรง

**ข้อ ๕** ก่อนเริ่มการดำเนินการเพื่อพิจารณาแต่งตั้งบุคคลใดบุคคลหนึ่งเป็นศาสตราจารย์เกียรติคุณ ต้องให้บุคคลดังกล่าวแสดงความยินยอมด้วย

ในระหว่างการดำเนินการ หากบุคคลตามวรรคหนึ่งขอยกเลิกความยินยอม ให้มหาวิทยาลัย
ยุติการดำเนินการเพื่อพิจารณาแต่งตั้ง

**ข้อ ๖** ขั้นตอนการดำเนินการมีดังต่อไปนี้

(๑) ให้คณบดีเสนอชื่อบุคคลผู้สมควรได้รับแต่งตั้งเป็นศาสตราจารย์เกียรติคุณซึ่งมีคุณสมบัติ
ตามข้อ ๔ พร้อมทั้งประมวลประวัติ ผลงานทางวิชาการ ผลงานอื่นที่สำคัญ และหลักฐานความยินยอมของบุคคลดังกล่าว ต่อคณะกรรมการประจำคณะเพื่อพิจารณาให้ความเห็นชอบ

(๒) เมื่อคณะกรรมการประจำคณะให้ความเห็นชอบแล้ว ให้เสนอต่อคณะกรรมการพิจารณากลั่นกรองตำแหน่งศาสตราจารย์เกียรติคุณเพื่อตรวจสอบคุณสมบัติว่าเป็นไปตามข้อ ๔

(๓) เมื่อคณะกรรมการพิจารณากลั่นกรองตำแหน่งศาสตราจารย์เกียรติคุณให้ความเห็นชอบแล้ว
ให้เสนอต่อสภามหาวิทยาลัยเพื่อพิจารณาแต่งตั้ง

**ข้อ ๗** ให้อธิการบดีแต่งตั้งคณะกรรมการพิจารณากลั่นกรองตำแหน่งศาสตราจารย์เกียรติคุณ
ที่ทำหน้าที่พิจารณากลั่นกรองรายชื่อบุคคลผู้สมควรได้รับแต่งตั้งเป็นศาสตราจารย์เกียรติคุณ ประกอบด้วย

(๑) อธิการบดี หรือผู้ที่อธิการบดีมอบหมายเป็นประธานกรรมการ

(๒) กรรมการที่แต่งตั้งจากผู้ทรงคุณวุฒิทางวิชาการในสี่สาขาวิชา ได้แก่ สาขาวิชาสังคมศาสตร์ สาขาวิชามนุษยศาสตร์ สาขาวิชาวิทยาศาสตร์และเทคโนโลยี และสาขาวิทยาศาสตร์สุขภาพ สาขาวิชาละหนึ่งคน

(๓) รองอธิการบดีหรือผู้ช่วยอธิการบดีซึ่งรับผิดชอบงานด้านพิจารณาตำแหน่งทางวิชาการเป็นเลขานุการ และให้มีผู้ช่วยเลขานุการได้อีกไม่เกินสองคน

**ข้อ ๘** ให้สภามหาวิทยาลัยพิจารณาบุคคลผู้สมควรได้รับการแต่งตั้งเป็นศาสตราจารย์เกียรติคุณ
โดยการพิจารณาลับ

**ข้อ ๙** การพิจารณาและการลงมติของคณะกรรมการพิจารณากลั่นกรองตำแหน่งศาสตราจารย์
เกียรติคุณ และสภามหาวิทยาลัย ให้เป็นการพิจารณาลับ

การลงมติของคณะกรรมการประจำคณะ คณะกรรมการพิจารณากลั่นกรองตำแหน่งศาสตราจารย์เกียรติคุณ และสภามหาวิทยาลัย ตามข้อบังคับนี้ ต้องมีคะแนนเสียงไม่น้อยกว่ากึ่งหนึ่งของจำนวนกรรมการทั้งหมด ในกรณีที่คะแนนเสียงเท่ากัน ให้ประธานที่ประชุมออกเสียงเพิ่มอีกหนึ่งเสียงเป็นเสียงชี้ขาด

**ข้อ ๑๐** ให้อธิการบดีรักษาการให้เป็นไปตามข้อบังคับนี้ และในกรณีที่มีเหตุผลและความจำเป็น
สภามหาวิทยาลัยอาจมีมติให้งดหรือยกเว้นการใช้ข้อบังคับนี้ได้ตามความจำเป็น

 ประกาศ ณ วันที่ ๒๘ กุมภาพันธ์ พ.ศ. ๒๕๖๕

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย